Twee met renosterhorings in wildtuin betrap(Foto: SAPD) Twee Mosambiekers is vroeër die week in die Krugerwildtuin in hegtenis geneem nadat daar renosterhorings in hul besit gevind is. Sergio Mathebula en July Sihlangu, albei 32 jaar oud, het Donderdag vlugtig in die Skukuza-streekhof verskyn. Hulle bly in aanhouding tot hul volgende verskyning op 28 September wanneer hulle na verwagting om borgtog sal aansoek doen. Die twee is op heterdaad met die renosterhorings, ŉ jaggeweer, ammunisie, ŉ byl en drie selfone betrap. Hulle het ook twee swartsakke en kos by hulle gehad. Volgens brig. Selvy Mohlala, polisiewoordvoerder, het ŉ veldwagterbestuurder inligting ontvang oor ŉ voorval van onwettige betreding in die Malelane-gebied waarna wetstoepassingsagentskappe ontbied is om te help om die vermeende stropers op te spoor. ŉ Helikopter is ingespan waarna die twee verdagtes opgespoor is en grondspanne hulle vasgetrek het waar hulle agter lang gras weggekruip het. Die twee mans word aangekla van die besit van ŉ ongelisensieerde vuurwapen en ammunisie, asook die onwettige besit van renosterhorings. Voorlopige ondersoek dui daarop dat die mans die land van Mosambiek af binnegekom het sonder die nodige dokumentasie. Hulle word dus ook aangekla van oortreding van die Immigrasiewet. Volgens Mohlala kan die verdagtes moontlik op nog aanklagte teregstaan namate die ondersoek voortduur en daar word ondersoek ingestel of hulle moontlik ook by ander misdade betrokke was.